**Háttéranyag az Árnyékkormány tizedik ülésének előterjesztéseiről és tájékoztatóiról**

**Előterjesztések**

**A Magyarországnak járó uniós források kifizetésének felfüggesztésével kapcsolatos fejleményekről**

Mint ismert, az Orbán-kormány gyakorlatilag hónapok óta nem tesz érdemben semmit azért, hogy Magyarország hozzájusson a korrupció miatt felfüggesztett uniós forrásokhoz. A legfrissebb kormányzati hazugság az volt, hogy a kormány olyan arányban fog fejlesztési forrásokhoz jutni, mint amilyen arányban teljesíti az Európai Bizottság 27 szupermérföldkövét. A tegnapi napon ez a hazugság is megbukott.

Az Európai Parlament Költségvetési Ellenőrző Bizottságának május 24-i közös ülésén Johannes Hahn, a költségvetésért és az igazgatásért felelős uniós biztos ezt egyértelműen cáfolta. „*Ha a 27 szupermérföldkőből nem teljesül mind a 27, akkor semmi sincs. Nincs engedmény. Tehát 26 nem elég, mind a 27-et teljesíteni kell.”* Azaz vagy mind a 27 szupermérföldkő teljesül, vagy nem lesz pénz. Úgy tűnik, hogy a kormányzati hazugságok egyre rövidebb lejáratúak, az uniós pénzek megszerzésétől pedig egyre távolabb van az Orbán-kormány. Éppen ezért az Árnyékkormány ma áttekintette és aktualizálta a felfüggesztett uniós pénzekkel kapcsolatos előterjesztését.

1. Az Árnyékkormány rögzíti, hogy a kormány fél év alatt sem tett semmit a felfüggesztett uniós pénzekért, így pedig minden felelősség Orbán Viktort terheli azért, hogy ezermilliárdoktól esik el az ország.
2. Az Árnyékkormány teljességgel elfogadhatatlannak tartja, hogy az Országgyűlés, a nyilvánosság, és az érdekelt civil szervezetek továbbra sem kapnak semmilyen tájékoztatást azokról a tárgyalásokról, amelyeket a kormány Brüsszelben folytat. Hangsúlyozzuk, hogy a kormánynak kötelessége lenne nyilvánosságra hozni az EU-val folytatott megbeszélések, az Unió felé tett ígéretek minden részletét. Ugyanígy kötelessége az is, hogy a témában érdemi, nyílt társadalmi vitát szervezzen, és arra biztosítsa a szükséges időt. A kormány eddigi késlekedése, tétovázása, manőverezése, semmiképpen sem lehet indok arra, hogy „sürgősségre” hivatkozva korlátozni próbálja akár az Országgyűlés, akár a civil szervezetek jogát arra, hogy a javaslatokat érdemben megismerjék, és azzal kapcsolatban véleményt, javaslatokat fogalmazzanak meg, illetve, hogy az Országgyűlésben sor kerüljön e javaslatok érdemi feldolgozására, részletes megvitatására és beépítésére az új jogszabályok szövegébe.
3. Az Árnyékkormány szerint a kormánynak ebben a helyzetben az a feladata, hogy azonnal vonuljon vissza az igazságszolgáltatásban és a felsőoktatásban törvénytelenül megszerzett pozícióiból. Gondoskodjon a bíróságok szervezetében az elmúlt 12 év során jogszabálysértő módon kikényszerített minden személyi döntés felülvizsgálatáról, az akadémiai szabadság visszaállítása érdekében pedig törölje el az egyetemi „modellváltás” minden olyan elemét, amely sérti az egyetemek önállóságát.

**A fővárosi önkormányzat gazdasági helyzetéről és a lehetséges megoldásokról**

A Fővárosi Önkormányzat vezetése áprilisban bejelentette, hogy az Orbán-kormány elvonásai és a Budapestet büntető megszorításai miatt a nyári hónapokban jelentős likviditási problémával kell a városnak szembenéznie. Mára bebizonyosodott, hogy egy tisztességtelen, Budapest-ellenes kormányzat megszorító és büntetőpolitikája még akkor is veszélybe tudja sodorni a Főváros működését, ha a várost közben felelősen vezetik és felelősen gazdálkodnak. Az Árnyékkormány éppen ezért a mai napon a következő előterjesztést fogadta el az ügyben:

1. Az Árnyékkormány álláspontja szerin a szolidaritási adó jelenlegi rendszer nem átlátható és túlzott elvonásokat alkalmaz. Az átláthatóság azért nem biztosított, mivel az így elvont összegek a központi költségvetés bevételeit gyarapítják, és semmilyen direkt kapcsolat sincsen az önkormányzati alrendszerrel. Magyarán a szolidaritási adó nem lehet a nyakló nélküli megszorítások eszköze.
2. Az Árnyékkormány álláspontja szerint minden eszközzel meg kell akadályozni, hogy a Főváros csődhelyzetbe kerüljön, ezért azonnali és hathatós segítségre van szükség. Ennek érdekében az Árnyékkormány felszólítja a Demokratikus Koalíció országgyűlési frakcióját hogy nyújtson be a költségvetési módosító indítvány a Fővárosi Önkormányzatot megsegítése érdekében.
	1. A javaslat a Főváros működőképességének biztosítása érdekében 2018-as szinten fagyasztja be a helyi önkormányzatok, így Budapest által fizetendő szolidaritási hozzájárulás mértékét.
	2. A javaslat 180 milliárd forinttal támogatja a közösségi közlekedést, a környezetbarát járművek beszerzését, az önkormányzati intézmények rezsijét, az utak, parkok felújítását, karbantartását, a köztisztasági és az egészségügyi feladatellátást, ezen kívül tartalmazza a Lánchíd felújítására a kormány által megígért, de oda nem adott kormányzati támogatást is.
	3. A Demokratikus Koalíció pénzügyi csomagja a felesleges presztízsberuházások, pl. a kínai érdekeket kiszolgáló, az ország eladósodását tovább növelő Budapest-Belgrád vasútvonalra, illetve a korrupció melegágyát jelentő építési beruházásokra szánt előirányzat összegének csökkentésével fedezhető.

**A halmozottan fogyatékkal élők támogatott lakhatásának biztosításáról**

Az embertelen és szociálisan érzéketlen orbáni kormányzás nem kerülte el a halmozottan fogyatékossággal élők támogatott lakhatását sem. A fogyatékossággal élők szakosított intézményei 2013. január 1-től a megyei/fővárosi önkormányzatoktól állami fenntartásba kerültek, így ezek működtetése, finanszírozása, fejlesztése állami feladat. Ez vonatkozik a támogatott lakhatás feltételeinek biztosítására is. Ezt a feladatát az állam nem, vagy csak részben teljesíti.

A fogyatékkal élő személyek ellátását biztosító bentlakásos intézmények zöme 150-200 főt befogadó intézmények, ahol az ellátottak gondozására csekély mértékben, szakmai munkára pedig még kevésbé adottak a lehetőségek! Budapesten és a Központi Régióban nem található ilyen, még nagy létszámú intézmény sem. Az intézmények kitagolása, kisebb, optimálisan 10 fő körüli otthonok kialakítása nem valósult meg, annak ellenére, hogy jogszabály rendelkezik erről. Az ellátottak szempontjából még optimális, 20 fő alatti intézmény mindösszesen 11 található az országban, holott mindnek ilyennek kellene lennie.

Éppen ezért az Árnyékkormány felkéri a DK országgyűlési frakcióját, hogy nyújtson be Országgyűlési Határozatot, melyben a következőkre szólítja fel a kormányt:

1. Az Árnyékkormány szerint programot kell indítani a halmozottan fogyatékkal élők intézményi támogatott lakhatását biztosító intézmények létrehozására,
2. valamint anyagi forrást kell biztosítani a személyes segítők, mobilitást biztosító, kommunikációt lehetővé tevő eszközök, infókommunikációs eszközök, ápolást, személyes higiéniát lehetővé eszközök és szolgáltatások igénybevételére az érintett családok számára.

**A gyermekek elleni bűncselekmények megelőzéséhez szükséges intézkedésekről**

Az Országos Rendőr-főkapitányság kimutatása szerint az elmúlt években nőtt a nemi élet szabadsága és a nemi erkölcs elleni bűncselekmények száma, amit gyermekkorúak (0–13 évesek) és fiatalkorúak (14–17 évesek) sérelmére követtek el. A gyermekpornográfia áldozatainak száma egy év alatt a másfélszeresére nőtt, hasonló mértékben nőtt a szeméremsértések száma is, és bár kisebb mértékben, de nőtt a szexuális erőszakkal kapcsolatos ügyek száma is az elmúlt években. Gyermekpornográfia miatt 2018-ban 192, 2019-ben 233, míg 2020-ban már 249 elkövetést jegyeztek fel a rendőrök. Talán ennél is szomorúbb statisztika, hogy a gyermekbántalmazási esetekben az összes ügy 86%-a tart éveken keresztül anélkül, hogy a gyermekvédelem érzékelhetően beavatkozna. Ezen bűncselekmények mellett pedig egyre gyorsabban terjed az interneten keresztüli zaklatás, az úgynevezett cyberbullying is, amelytől egy szülőnek talán még nehezebb megóvnia a gyermekét.

Amíg a kormány azzal volt elfoglalva, hogy a meleg közösséget összemossa a pedofilokkal és egy genderellenes politikai termékké silányítsa a gyermekvédelmet, addig valójában nem védte meg a gyerekeket a rájuk leselkedő veszélyektől és továbbra sem tett semmit a családon belüli erőszak ellen sem. A helyzet áttekintése után az Árnyékkormány a következő előterjesztést fogadta el:

1. Az Árnyékkormány szükségesnek a tartja a gyermekeket a fizikai virtuális térben fenyegető veszélyek megelőzése érdekében szükséges rendészeti, kommunikációs, oktatási, szociális és gazdasági intézkedéseket is tartalmazó nemzeti stratégia kidolgozását. A stratégia kidolgozásába be kell vonni a civil szervezetek és helyi önkormányzatok képviselőit is.
2. Az Árnyékkormány támogatja az Európai Unió „a gyermekek szexuális bántalmazásának megelőzéséről és az ellene folytatott küzdelemről” szóló Európai Uniós jogszabálytervezet. Felszólítja a magyar kormányt, hogy ne akadályozza a gyermekeink érdekeit védő jogszabály elfogadását, és felkéri a DK európai parlamenti képviselőit, hogy mindent tegyenek meg a jogszabály minél gyorsabb elfogadása érdekében.
3. Az Árnyékkormány továbbra is szükségesnek tartja az Isztambuli Egyezmény kihirdetését, és az egyezmény alapján hatékony és azonnali intézkedések meghozását a családon belüli erőszak visszaszorítására.
4. Az Árnyékkormány felhívja a Demokratikus Koalíció országyűkési képviselőcsoportját, hogy a 1, 2, 3 pont alapján nyújtson be országgyűlési határozati javaslatot.

**A fenti előterjesztéseken túl az Árnyékkormány hétfői ülésén az alábbi tájékoztatók hangzottak el**

**Tájékoztatók:**

* A közteherviselés alakulása az elmúlt évtizedben
* A magyar kormány 2023-2027. közötti konvergencia-programjáról
* A magyar gázimport aktuális helyzetéről
* Magyarország helyzetéről a megújulók piacán, a Paks2-es bővítést kiváltó alternatív megoldásokról
* Az orosz-ukrán háború állásáról és a NATO-bővítés aktuális fejleményeiről